রাজশাহী, ১১ জুলাই (শীর্ষ নিউজ ডটকম): রাজশাহীর পবায় সড়ক  দুর্ঘনায় মোটরসাইকেল আরোহী এক প্রকৌশলী নিহত হয়েছে। নিহত ওই প্রকৌশলীর নাম মতিউর রহমান রাঙা (৪২)। আজ সোমবার সন্ধ্যায় পবা উপজেলার নওহাটা রহমান কোল্ড স্টোরেজের সামনে এ সড়ক দুর্ঘটনা ঘটে। যাত্রীবাহী বাস ও মোটরসাইকেলের মুখোমুখি সংঘর্ষে ওই প্রকৌশলী গুরুতর আহত হয়। পরে মুমূর্ষু অবস্থায় তাকে রাজশাহী মেডিকেল কলেজ হাসপাতালের জরুরি বিভাগে নিয়ে আসা হলে কর্তব্যরত চিকিৎসক তাকে মৃত ঘোষণা করেন। তার লাশ ময়নাতদন্তের জন্য হাসপাতালের মর্গে পাঠানো হয়।  নগরীর রাজপাড়া থানার ভারপ্রাপ্ত কর্মকর্তা (ওসি) মোকাররম হোসেন জানান, নিহত ওই  প্রকৌশলী নওগাঁ পাবলিক হেলথ অফিসে কর্মরত ছিলেন। সোমবার অফিসের কাজ শেষে মোটরসাইকেলে (নওগাঁ মেট্রো-ল-১১-১৭৮৭) রাজশাহী শহরে আসছিলেন। তিনি পবার নওহাটা রহমান কোল্ড স্টোরেজের সামনে আসলে নওগাঁগামী একটি যাত্রীবাহী বাসের (চট্টো মেট্রো-চ-৮৮৫) মুখোমুখি সংঘর্ষ হলে এ দুর্ঘটনা ঘটে। তার বাড়ি নওগাঁ জেলার পার নওগাঁ গ্রামে।  (শীর্ষ নিউজ ডটকম/এমআর/সস/২০.৩০ঘ.)